ใช้ดาวเทียมคุมเคลมน้ำท่วม
ประกันย้ำเห็นความเสียหายจริงเริ่มจ.ลุ่มน้ำเจ้าพระยา-ท่าจีน
9 ส.ค. 2554

ประกันย้ำเห็นความเสียหายจริงเริ่มจ.ลุ่มน้ำเจ้าพระยา-ท่าจีน
สมาคมประกันวินาศภัย จับมือ GISTDA ใช้ดาวเทียมดูพื้นที่น้ำท่วม 16 จังหวัด คำนวณเบี้ยประกันใหม่
นายจีรพันธ์ อัศวะธนกุล นายกสมาคมประกันวินาศภัย กล่าวว่า สมาคมประกันวินาศภัย และสำนักงานพัฒนาเทคโนโลยีอวกาศและภูมิสารสนเทศ (สทอภ.) หรือ GISTDA ร่วมลงนามบันทึกข้อตกลงโครงการความร่วมมือพัฒนาต้นแบบแผนที่และแบบจำลองการประเมินพื้นที่เสี่ยงภัยจากน้ำท่วม เพื่อการประเมินความเสี่ยงของพื้นที่เสี่ยงภัยน้ำท่วม ให้มีความน่าเชื่อถือ ถูกต้อง และมีประสิทธิภาพ
ทั้งนี้ ข้อมูลที่ได้จะนำไปใช้ในการตัดสินใจวางแผนการรับประกันภัยความเสียหายที่เกิดจากน้ำท่วมสำหรับอาคาร บ้านเรือน ที่พักอาศัย และทรัพย์สินต่างๆ ของประชาชนที่ทำประกันภัยและอาศัยในพื้นที่ 16 จังหวัดในพื้นที่ลุ่มน้ำเจ้าพระยาและท่าจีน ให้เกิดความเหมาะสมและเป็นธรรมแก่ทุกฝ่าย
นายจีรพันธ์ กล่าวว่า 16 จังหวัด ที่จะเริ่มใช้ข้อมูลทางดาวเทียมในการพิจารณารับประกันภัยน้ำท่วม ได้แก่ จ.นครสวรรค์ ชัยนาท สิงห์บุรี ลพบุรี อ่างทอง พระนครศรีอยุธยา สระบุรี สุพรรณบุรี ปทุมธานี นนทบุรี นครปฐม กรุงเทพมหานคร สมุทรปราการ สมุทรสาคร นครนายก กำแพงเพชร 
“จะช่วยในการตัดสินใจวางแผนในการรับประกันภัยความเสียหายที่เกิดจากน้ำท่วม สอดคล้องกับความเสียหายจริง ซึ่งที่ผ่านมามีภัยพิบัติน้ำท่วมหลายครั้ง สร้างความเสียหายทั้งต่อชีวิต ทรัพย์สิน และความเป็นอยู่ของประชาชนเป็นอย่างมาก” นายจีรพันธ์ กล่าว
นายจีรพันธ์ กล่าวว่า จากแนวความคิดที่จะส่งเสริมให้ประชาชนที่มีบ้านพักอาศัยอยู่ในพื้นที่ที่มีความเสี่ยงภัยจากน้ำท่วมได้ทำประกันภัยสำหรับที่พักอาศัยและทรัพย์สิน เพื่อที่จะได้รับการชดเชยความเสียหายที่เพิ่มขึ้น และบรรเทาความเดือดร้อนของประชาชนที่ประสบภัยได้กว้างขวางและเพิ่มมากขึ้น 
“จำเป็นต้องได้เครื่องมือที่มีความแม่นยำในการนำมาพิจารณารับประกันภัยที่เป็นธรรมกับทุกฝ่าย ซึ่งบางพื้นที่ราคาเบี้ยประกันภัยอาจจะถูกลง และบางพื้นที่อาจจะสูงขึ้น จากเดิมจะอาศัยการประเมินจากสายตา ทำให้ได้ข้อมูลที่ไม่เป็นสากล” นายจีรพันธ์ กล่าว
นายจีรพันธ์ กล่าวว่า การลงนามในครั้งนี้ จะมีความร่วมมือระหว่าง 2 หน่วยงานในระยะยาวอย่างน้อย 5 ปี และจะขยายแผนที่แสดงความเสี่ยงภัยจากน้ำท่วมไปยังลุ่มน้ำอื่นๆ ในโครงการระยะต่อไป